ผู้ค้าทองคำเตรียมหารือทางออกร้านค้าลดค่ากำเหน็จ 26 ม.ค.นี้
สมาคมค้าทองคำ เตรียมหาทางออกหลังจากที่ร้านค้าบางแห่งนำกลยุทธ์ลดค่ากำเหน็จเพื่อดึงลูกค้ามาใช้ หลังจากที่ยอดขายปรับตัวลดลง
25 ม.ค. 2553

สมาคมค้าทองคำ เตรียมหาทางออกหลังจากที่ร้านค้าบางแห่งนำกลยุทธ์ลดค่ากำเหน็จเพื่อดึงลูกค้ามาใช้ หลังจากที่ยอดขายปรับตัวลดลง
นายจิตติ ตั้งสิทธิ์ภักดี นายกสมาคมค้าทองคำ กล่าวว่า เหตุการณ์ดังกล่าวได้ส่งผลให้ยอดขายทองคำตามร้านค้าทั่วไปลดลง บางแห่งปรับตัวลดลงไปถึงร้อยละ 40 ทำให้บางร้าน เช่น ฮั่วเซ่งเฮง แม่ทองสุก จัดกลยุทธ์ส่งเสริมการขายด้วยการลดค่ากำเหน็จมาใช้ และมีแนวโน้มที่ร้านค้าหลายแห่งจะใช้รูปแบบวิธีการนี้มากขึ้น ทำให้สมาคมฯเตรียมประชุมเพื่อหาทางออกในวันที่ 26 ม.ค.นี้
นายแพทย์กฤชรัตน์ หิรัณยศิริ เจ้าของร้านทองแม่ทองสุก ยอมรับว่า ได้ลดค่ากำเหน็จจริง แต่เป็นระยะช่วงสั้นตามกระแสและให้ส่วนลดไม่มากนัก แต่สิ่งที่ร้านได้ให้ความสำคัญกว่า คือการให้บริการ คำแนะนำด้านการลงทุนทองคำแท่ง และการซื้อขายทองคำล่วงหน้า
นายกสมาคมค้าทองคำ กล่าวว่า การที่ร้านทองคำนำกลยุทธ์ทางการตลาดมาใช้นั้น เคยเกิดขึ้นเมื่อ 20 กว่าปีที่แล้ว ร้านค้าหลายแห่งได้ลดค่ากำเหน็จ บางแห่งแจกสิ่งของให้ลูกค้า จนสมาคมต้องมีการประชุมแก้ปัญหา และมีข้อตกลงห้ามนำกลยุทธ์ประเภทนี้มาใช้